b'\n_START_ARTICLE_\nBig Hero 6\n_START_SECTION_\nJuoni\n_START_PARAGRAPH_\nHiro Hamada on 14-vuotias poika kuvitteellisessa suurkaupungissa nimelt\xc3\xa4 San Fransokyo. H\xc3\xa4n on jo valmistunut lukiosta, mutta k\xc3\xa4ytt\xc3\xa4\xc3\xa4 aikaansa l\xc3\xa4hinn\xc3\xa4 ottamalla osaa laittomiin robottitaisteluihin, jotka tunnetaan bottimatseina. Er\xc3\xa4\xc3\xa4n\xc3\xa4 iltana v\xc3\xa4ltytty\xc3\xa4\xc3\xa4n t\xc3\xa4p\xc3\xa4r\xc3\xa4sti pid\xc3\xa4tykselt\xc3\xa4, Hiron isoveli Tadashi vie h\xc3\xa4net robotiikan laboratorioonsa takoakseen hieman j\xc3\xa4rke\xc3\xa4 h\xc3\xa4nen p\xc3\xa4\xc3\xa4h\xc3\xa4ns\xc3\xa4. Hiro tapaa labrassa Tadashin yst\xc3\xa4v\xc3\xa4t GoGon, Wasabin, Honey Lemonin, ja Fredin sek\xc3\xa4 Baymaxin, terveydenhuoltoon erikoistuneen robotin jonka Tadashi on luonut. Hiro tapaa my\xc3\xb6s professori Callaghanin, yliopiston johtajan robotiikan ohjelmassa. Callaghan tutkii Hiron robottia ja kehuu sit\xc3\xa4. Callaghan haastaa Hiron sanomalla, ett\xc3\xa4 robottitaistelut olisivat liian helppoja verrattuna tutkimukseen mit\xc3\xa4 h\xc3\xa4n ja h\xc3\xa4nen opiskelijansa tekev\xc3\xa4t, ja kutsuu Hiron hakemaan yliopistoon. Hiro ilmoittautuu mukaan koulun tiedemessuille ja esittelee siell\xc3\xa4 mikrobotit, lauman pieni\xc3\xa4 robotteja, jotka voivat muodostaa mit\xc3\xa4 vain ajatuksen voimalla. Professori Callaghan on vaikuttunut, ja lupaa Hirolle opiskelupaikan. Alistair Krei, tunnettu yritt\xc3\xa4j\xc3\xa4 ja puheenjohtaja Krei Techiss\xc3\xa4, tarjoaa mikrobottien ostamista, mutta Hiro seuraa Callaghanin neuvoja eik\xc3\xa4 suostu pyynt\xc3\xb6\xc3\xb6n. Samana iltana yliopistossa syttyy tulipalo, ja Tadashi kiirehtii pelastamaan Callaghania. Kuitenkin rakennuksessa r\xc3\xa4j\xc3\xa4ht\xc3\xa4\xc3\xa4 melkein heti Tadashin menty\xc3\xa4 sis\xc3\xa4\xc3\xa4n, ja sek\xc3\xa4 Tadashi ett\xc3\xa4 Callaghan menehtyv\xc3\xa4t._NEWLINE_Viikkoja my\xc3\xb6hemmin, veljens\xc3\xa4 kuolemasta masentunut Hiro aktivoi vahingossa Baymaxin sanomalla "Au!". Baymax huomaa, ett\xc3\xa4 Hiron ainut mikrobotti, joka oli selvinnyt tulipalosta, yritt\xc3\xa4\xc3\xa4 pyrki\xc3\xa4 jonnekin ja Baymax rupeaa selvitt\xc3\xa4m\xc3\xa4\xc3\xa4n minne. Mikrobotti johdattaa kaksikon hyl\xc3\xa4ttyyn varastorakennukseen. Siell\xc3\xa4 he havaitsevat, ett\xc3\xa4 joku on alkanut valmistaa mikrobotteja. Yht\xc3\xa4kki\xc3\xa4 kabuki-naamioon sonnustautunut henkil\xc3\xb6 hy\xc3\xb6kk\xc3\xa4\xc3\xa4, k\xc3\xa4ytt\xc3\xa4en Hiron mikrobotteja, mutta Hiro ja Baymax onnistuvat pakenemaan. Hiro yritt\xc3\xa4\xc3\xa4 kertoa asiasta poliisille, mutta t\xc3\xa4m\xc3\xa4 ei usko h\xc3\xa4nt\xc3\xa4, jonka takia Hiro p\xc3\xa4\xc3\xa4tt\xc3\xa4\xc3\xa4 hoitaa asian itse. H\xc3\xa4n varustaa Baymaxin haarniskalla ja taistelusirulla, joka sis\xc3\xa4lt\xc3\xa4\xc3\xa4 karateliikkeit\xc3\xa4. He onnistuvat p\xc3\xa4\xc3\xa4sem\xc3\xa4\xc3\xa4n naamiomiehen j\xc3\xa4ljille, ja seuraavat t\xc3\xa4t\xc3\xa4 merenrantaan. Silloin GoGo, Wasabi, Honey Lemon ja Fred saapuvat, koska Baymax oli soittanut heille aikaisemmin. Hiro yritt\xc3\xa4\xc3\xa4 h\xc3\xa4\xc3\xa4t\xc3\xa4\xc3\xa4 heid\xc3\xa4t tiehens\xc3\xa4, mutta juuri silloin naamiomies hy\xc3\xb6kk\xc3\xa4\xc3\xa4 heid\xc3\xa4n kimppuunsa. Kuusikko pakenee Wasabin autolla, mutta naamiomies onnistuu ajamaan heid\xc3\xa4t mereen. He kuitenkin pelastuvat Baymaxin ansiosta. Fred vie heid\xc3\xa4t kartanoonsa, jossa h\xc3\xa4n esitt\xc3\xa4\xc3\xa4 teoriansa ett\xc3\xa4 naamiomies olisikin Alistair Krei, joka on katkeroitunut siit\xc3\xa4 kun Hiro ei myynyt mikrobottejaan Krei Techille. Muut ovat vakuuttuneita, ja he p\xc3\xa4\xc3\xa4tt\xc3\xa4v\xc3\xa4t ottaa kiinni "Krein". Hiro tekee heille kaikille supersankaripuvut ja p\xc3\xa4ivitt\xc3\xa4\xc3\xa4 my\xc3\xb6s Baymaxia._NEWLINE_Ryhm\xc3\xa4 j\xc3\xa4ljitt\xc3\xa4\xc3\xa4 naamioitunutta miest\xc3\xa4 saarelle hyl\xc3\xa4ttyyn laboratorioon. He l\xc3\xb6yt\xc3\xa4v\xc3\xa4t videon siit\xc3\xa4, kuinka Krei Techin teleportaatiokokeilu ep\xc3\xa4onnistui ja pilotti menetettiin. Yht\xc3\xa4kki\xc3\xa4 naamiomies hy\xc3\xb6kk\xc3\xa4\xc3\xa4 j\xc3\xa4lleen, ja he j\xc3\xa4\xc3\xa4v\xc3\xa4t nopeasti alakynteen. Hiro kuitenkin onnistuu lopulta ly\xc3\xb6m\xc3\xa4\xc3\xa4n h\xc3\xa4net maahan, jolloin my\xc3\xb6s h\xc3\xa4nen naamionsa tippuu. Kauhukseen he huomaavat miehen olevan professori Callaghan, joka selviytyi r\xc3\xa4j\xc3\xa4hdyksest\xc3\xa4 suojaamalla itse\xc3\xa4\xc3\xa4n Hiron mikroboteilla. Tajuttuaan, ett\xc3\xa4 Tadashi kuoli turhaan, raivostunut Hiro poistaa Baymaxin hoitolevyn, tehden t\xc3\xa4st\xc3\xa4 tunteettoman tappokoneen ja k\xc3\xa4skee t\xc3\xa4t\xc3\xa4 tuhoamaan Callaghanin. GoGo, Wasabi, ja Fred yritt\xc3\xa4v\xc3\xa4t est\xc3\xa4\xc3\xa4 Baymaxia toteuttamasta tappok\xc3\xa4sky\xc3\xa4. Honey Lemon asentaa uudelleen hoitolevyn viime hetkell\xc3\xa4, palauttaen Baymaxin ennalleen. Callaghan ehtii paeta. Hiro on raivoissaan siit\xc3\xa4, ett\xc3\xa4 h\xc3\xa4nen yst\xc3\xa4v\xc3\xa4ns\xc3\xa4 keskeyttiv\xc3\xa4t h\xc3\xa4net, ja lent\xc3\xa4\xc3\xa4 pois Baymaxin kanssa, j\xc3\xa4tt\xc3\xa4en heid\xc3\xa4t saarelle. Kotona Hiro korjaa Baymaxin vaurioituneen sensorin ja yritt\xc3\xa4\xc3\xa4 poistaa hoitolevyn uudelleen, mutta Baymax est\xc3\xa4\xc3\xa4 h\xc3\xa4nt\xc3\xa4, sanoen, ett\xc3\xa4 kosto ei ole mit\xc3\xa4 Tadashi olisi halunnut. Baymax n\xc3\xa4ytt\xc3\xa4\xc3\xa4 Hirolle videon, jossa Tadashi testaa lukuisia kertoja Baymaxin toimivuutta, saaden h\xc3\xa4net lopulta rauhoittumaan. Hiro pahoittelee k\xc3\xa4yt\xc3\xb6st\xc3\xa4\xc3\xa4n yst\xc3\xa4villeen, jotka onnistuivat p\xc3\xa4\xc3\xa4sem\xc3\xa4\xc3\xa4n saarelta Fredin perheen helikopterilla ja he antavat h\xc3\xa4nelle anteeksi, ymm\xc3\xa4rt\xc3\xa4en h\xc3\xa4nen tuskansa. Honey Lemon kertoo heid\xc3\xa4n l\xc3\xb6yt\xc3\xa4neen saarelta viel\xc3\xa4 muistitikun. Muistitikku sis\xc3\xa4lt\xc3\xa4\xc3\xa4 videotiedoston teleportaatio-onnettomuudesta. Ryhm\xc3\xa4 huomaa, ett\xc3\xa4 Krein koelent\xc3\xa4j\xc3\xa4 olikin itse asiassa Callaghanin tyt\xc3\xa4r Abigail ja ett\xc3\xa4 Callaghanin aikomus on kostaa Kreille. _NEWLINE_My\xc3\xb6hemmin Callaghan keskeytt\xc3\xa4\xc3\xa4 Krein julkisen tapahtuman ja yritt\xc3\xa4\xc3\xa4 tuhota h\xc3\xa4nen p\xc3\xa4\xc3\xa4majansa k\xc3\xa4ytt\xc3\xa4m\xc3\xa4ll\xc3\xa4 samaa ep\xc3\xa4vakaata teleportaatiota, jota h\xc3\xa4nen tytt\xc3\xa4rens\xc3\xa4kin k\xc3\xa4ytti. Hiro yst\xc3\xa4vineen saapuu ja yritt\xc3\xa4\xc3\xa4 puhua Callaghanille j\xc3\xa4rke\xc3\xa4, mutta h\xc3\xa4n ei kuuntele. Niinp\xc3\xa4 he joutuvat taistelemaan, tuhoten Callaghanin mikrobotit ja pelastaen Krein. Portaali kuitenkin pysyy aktiivisena. Silloin Baymax havaitsee sen sis\xc3\xa4ll\xc3\xa4 merkkej\xc3\xa4 horroksessa olevasta ihmisest\xc3\xa4, ja lent\xc3\xa4\xc3\xa4 portaalin l\xc3\xa4pi Hiron kanssa pelastamaan h\xc3\xa4nt\xc3\xa4. Henkil\xc3\xb6 paljastuu Abigailiksi, joka on viel\xc3\xa4 elossa. He yritt\xc3\xa4v\xc3\xa4t kuljettaa h\xc3\xa4net takaisin oikeaan maailmaan, mutta Baymaxin jalkaraketit menev\xc3\xa4t rikki kun h\xc3\xa4n suojaa Hiroa lent\xc3\xa4v\xc3\xa4lt\xc3\xa4 romukasalta. Tiet\xc3\xa4en, ett\xc3\xa4 portaali romahtaa pian, Baymax k\xc3\xa4ytt\xc3\xa4\xc3\xa4 rakettinyrkki\xc3\xa4\xc3\xa4n jalkarakettiensa sijaan kuljettaakseen Hiron ja Abigailin takaisin portaalin kautta, vaikka Hiro ei haluaisikaan j\xc3\xa4tt\xc3\xa4\xc3\xa4 h\xc3\xa4nt\xc3\xa4. Hiro ja Abigail p\xc3\xa4\xc3\xa4sev\xc3\xa4t turvallisesti takaisin, Baymaxin j\xc3\xa4\xc3\xa4dess\xc3\xa4 portaaliin ja tuhoutuessa. Callaghan pid\xc3\xa4tet\xc3\xa4\xc3\xa4n, ja Abigail vied\xc3\xa4\xc3\xa4n sairaalaan. _NEWLINE_V\xc3\xa4h\xc3\xa4n my\xc3\xb6hemmin, Hiro huomaa Baymaxin hoitolevyn olevan puristettuna t\xc3\xa4m\xc3\xa4n irtonaiseen rakettinyrkkiin. Niinp\xc3\xa4 h\xc3\xa4n rakentaa Baymaxin uudelleen ja kuusikko jatkaa supersankariuraansa, toteuttaen Tadashin toiveen auttaa muita ihmisi\xc3\xa4.'